આજના ઝડપી અને ટેક્નોલોજીના યુગમાં ચારેબાજુ ડિજિટલ માધ્યમની બોલબાલા છે તેવામાં તેના પર સંપૂર્ણ પણે નિર્ભર રહેવું અને તેના વગર દિવસ વ્યતીત કરવો કઠિન બની જાય તે હદ સુધી તેનો ઉપયોગ એ ખુબ હાનિકારક સાબિત થાય છે. ડિજિટલ માધ્યમ અગત્યનું છે અને તેનો સુચારુ ઉપયોગ કરવાથી ઘણા ફાયદાઓ થાય છે. પરંતુ આજનો યુવા વર્ગ માત્ર ડિજિટલ લાઈફ જીવતો થઇ ગયો છે જે ખુબજ દુ:ખદાયી વાત કહેવાય. યુવાનો હોય કે મોટી ઉંમર ના લોકો હોય, આજકાલ સોશ્યલ મીડિયાનો ઉપયોગ બધાજ લોકો કરે છે. મનોચિકિત્સકોનું કેહવું છે કે વધુ પડતા સોશ્યલ મીડિયાના ઉપયોગથી માણસ એની અસલી જીંદગીમાં એકલો પડી જાય છે અથવા અમુક કિસ્સાઓમાં તો આવા લોકો ડિપ્રેશન થી પીડાવા લાગતા હોય છે. સવારે ઉઠે ત્યારે સૌથી પહેલા મોબાઈલ ફોન હાથમાં લે અને ફેસબુક અથવા વ્હોટ્સ એપ મેસેજ ચેક કરે ! અને આખો દિવસ એમાં જ રચ્યાપચ્યા રહે, જો ઇન્ટરનેટ ની સુવિધા બંધ થાય તો આવા લોકો એકદમ રઘવાયા થઇ જતા હોય છે, આટલી હદ સુધીની જે ટેવ છે તેને કહેવાય ડિજિટલ એડિક્શન ! આ એક એવું વ્યસન છે જેમાં જેટલું ઊંડા ઉતરીએ તેટલા જ વધુ એના પર નિર્ભર થતા જઇએ અને એક સમયે માણસ હેલ્પલેસ મહેસૂસ કરતો થઇ જાય. આપણે જોઈએ છીએ જાહેર સ્થળો પર લગભગ દરેક વ્યક્તિ હાથમાં રહેલ મોબાઈલ ફોનની સ્ક્રીનને દર 5 મિનિટે જોયા કરે છે ! કોઈપણ કારણ વગર એક બીજી એપમાં જાય અને આમ જ સમય પસાર થઇ જાય. આ વ્યસન માંથી મુક્ત થવા માટે સ્વયં શિસ્ત લાવવી જરૂરી છે, શિસ્ત એટલે કે ડિસિપ્લિન વગર આમાંથી બહાર આવવું અશક્ય છે. આવો લઈએ બીજું રિઝોલ્યૂશન !